Samira Nawa (RV), 2023-05-03:
Mange tak.
Der har mildest talt
Siden vi indgik den politiske aftale tilbage i 2020, som jo ligger til grund for det her lovforslag, er der løbet meget vand under broen.
Affald er noget, som vi alle er bekendte med, men reguleringen af affaldssektoren er et komplekst område, så komplekst, at KL ikke formåede at komme frem til en samlet plan for en reduktion af forbrændingskapaciteten i Danmark, som levede op til den politiske aftale.
Og selv om jeg drømmer om en fremtid, hvor vi forbruger mindre, end vi gør i dag, genbruger og genanvender i stedet for at bruge og smide væk, og ikke mindst sætter en stopper for forbrænding af ubrugt tøj, selv om jeg drømmer om en verden uden afbrænding af kul, biomasse og affald, så kommer vi til at forbrænde affald i mange år i fremtiden.
I Danmark giver affaldet varme og strøm, når kulden kradser og vinden ikke blæser, og det kan vi sådan set være stolte af.
Men så længe der kommer røg op af skorstenene på de mange forbrændingsanlæg rundtom i landet, skader det klimaet.
Senest med klimafremskrivningen fra 2023 stod det klart, at der er usikkerhed om affaldssektorens fremtidige klimapåvirkning.
I Radikale Venstre står vi sådan set bag den her aftale og stemmer for lovforslaget, også selv om vi som en del af tilblivelsen af lovforslaget aktivt har givet input til, hvordan man kunne sikre endnu mere klimahandling.
Det er ikke antallet af forbrændingsanlæg eller det, om vi importerer affald – for også lige at adressere det her med import af affald – der skader vores klima, men det er den CO 2 , der kommer op af skorstenene, og udviklingen på ccs-området må være kommet bag på os alle sammen.
På mindre end 2 år har vi både indgået en politisk aftale, fået styr på reguleringen, igangsat et pilotprojekt og afholdt udbud i milliardklassen.
Derfor kan jeg også sige, at det her for os i Radikale Venstre ikke er endestationen for den grønne omstilling af affaldssektoren.
Vi er kun lige begyndt.
For os er målet en sektor, som bidrager med at suge CO 2 ud af atmosfæren, og som indtager en nøgleposition i produktionen af grønne brændsler med netop CO 2 -fangst.
Og det har vi bragt aktivt ind i forbindelse med diskussionen om lovforslaget, altså det her med at sikre en hurtig afklaring af sektorens rammer for at investere i ccs i fri og fair konkurrence mellem forbrændingsanlæggene.
For tænk engang, hvis vi bliver det første land i verden, som ikke blot leverer den billigste affaldsforbrænding, men også en affaldsforbrænding, der ikke skader klimaet.
Så vil jeg egentlig også bare adressere nogle af de ting, der har været oppe i løbet af diskussionen, bl.a. i forhold til de strandede omkostninger.
For som det er nævnt flere gange, er der afsat en pulje på 200 mio. kr., og der er givet udtryk for en bekymring om, hvorvidt det er nok.
Der mener vi i Radikale Venstre sådan set også, at skulle det vise sig, at det ikke er nok, så er vi en aftalekreds, der er forpligtet til at se på det.
Det er i forbindelse med import af affald ligeledes blevet bragt op, om det her vil nedbringe eller øge importen af affald, og hvis der mod forventning sker det, at affaldsmængden stiger, også den importerede, fordi man ikke gør det ulovligt at importere affald, så er vi i Radikale Venstre sådan set villige til, og det mener jeg også at vi i aftalekredsen har forpligtet hinanden på, at kigge på andre virkemidler.
Det kunne f.eks. være en afgift på forbrænding.